
REFERAT


privind completarea Anexei nr.1 a HCL 132 din 24.03.2009 privind conferirea unei identităţi culturale, artistice, turistice şi educative Timişoarei prin crearea în Parcul Central 
a unei Alei a Personalităţilor


Prin HCL nr. 132 din 24.03.2009 a fost aprobată realizarea în Parcul Central al Municipiului Timişoara, a unei Alei a Personalităţilor. În anexa aferentă Hotărârii Consiliului Local amintită mai sus, au fost cuprinse personalităţi ale municipiului care, în decursul timpului, au adăugat valoare Timişoarei prin contribuţia lor în diferite domenii de activitate: pictură, sculptură, muzică, literatură, inginerie, arhitectură, medicină. 

La iniţiativa doamnei Paulina Dumbrăveanu şi având în vedere adresa cu nr. SC2013 – 035531/09.12.2013 a numitei doamne, solicităm modificarea Anexei nr.1 din HCL nr. 132 din 24.03.2009 prin amplasarea pe Aleea Personalităţilor a bustului scriitorului Anghel Dumbrăveanu. 

Poet, prozator şi traducător, Anghel Dumbrăveanu (1933 – 2013) s-a născut la 21 nov. 1933 în comuna Dobroteasa, judetul Olt.  A absolvit Şcoala Pedagogică din Timişoara şi Facultatea de Filologie, secţia limba şi literatura română a Universității din Timişoara. Din 1953 a lucrat ca redactor la Scrisul bănăţean devenită  revista Orizont, unde a fost secretar general de redacţie şi redactor-şef adjunct până în anul 1990.  A fost secretar al Asociaţiei Scriitorilor din Banat Timişoara şi din anul 1972 a făcut parte din Consiliul de conducere al Uniunii Scriitorilor. 

Volumul său de debut ca poet se intitulează Fluviile visează oceanul(1961).  Odată cu  apariţiile: Iluminările mării din 1967 şi Oase de corăbii din 1968 se fixează pe făgaşul unei lirici elevate, singulare, atentă la amănuntul de viaţă diurnă şi totodată la ceea ce este etern, durabil, general uman. Cu vocaţia călătoriilor şi a prieteniilor literare, a fost tradus în multe limbi străine, a tradus la rându-i din importanţi poeţi contemporani ai Europei,  iar impresiile din călătorii de pe străine meleaguri şi-au făcut loc în prozele sale. A lăsat literaturii române peste 50 de volume de beletristică, unele traduse în mai multe limbi de circulaţie internatională, semn al valorii sale, ceea ce i-a adus numeroase premii naţionale şi internationale, ca meritată răsplată a municii şi creaţiei sale. A fost distins cu Premiul revista Orizont şi Premiul Uniunii Scriitorilor din România pentru poezie, Marele Premiu al Festivalului Internaţional Nichita Stănescu şi  Premiul Internaţional de Poezie Rozeta de la Bela Voda din Kruşevăţ-Iugoslavia  şi, de asemenea, în semn de preţuire şi de recunoaştere a valorii sale, i-a fost acordat titlul de Ceţăţean de onoare al Municipiului Timişoara. 






Prin urmare,

PROPUNEM:

	aprobarea completării Anexei nr. 1 a Hotărârii Consiliului Local nr. 132 din 24.03.2009 privind conferirea unei identităţi culturale, artistice, turistice şi educative Timişoarei prin crearea în Parcul Central a unei Alei a Personalităţilor, astfel:
	includerea poetului, prozatorului şi traducătorului, Anghel Dumbrăveanu (1933 – 2013) pe lista personalităţilor din Anexa nr. 1 Hotărârii Consiliului Local nr. 132 din 24.03.2009 şi amplasarea bustului acestuia pe Aleea Personalităţilor din Parcul Central din Timişoara; 
toate celelalte articole ale Hotărârii Consiliului Local al Municipiului Timişoara nr. 132 din 24.03.2009 privind conferirea unei identităţi culturale, artistice, turistice şi educative Timişoarei prin crearea în Parcul Central a unei Alei a Personalităţilor, rămân neschimbate.

